กฎกระทรวง ฉบับที่ 5 (พ.ศ. 2527) ออกตามความในพระราชบัญญัติภาษีเงินได้ปิโตรเลียม พ.ศ. 2514
กฎกระทรวง
ฉบับที่ ๕
(พ.ศ. ๒๕๒๗)
ออกตามความในพระราชบัญญัติภาษีเงินได้ปิโตรเลียม
พ.ศ. ๒๕๑๔[๑]
 

อาศัยอำนาจตามความในมาตรา ๑๙ มาตรา ๓๓ และมาตรา ๔๕ แห่งพระราชบัญญัติภาษีเงินได้ปิโตรเลียม
พ.ศ. ๒๕๑๔ รัฐมนตรีว่าการกระทรวงการคลังออกกฎกระทรวงไว้ ดังต่อไปนี้

ข้อ ๑ การหักภาษี
ณ ที่จ่ายของบริษัทผู้รับโอนซึ่งเป็นผู้จ่ายเงินได้ตามมาตรา ๒๑
ให้บริษัทผู้รับโอนคำนวณหักไว้ทุกคราวที่จ่ายเงินได้ในอัตราร้อยละ ๕๐
ของเงินได้หลังจากหักต้นทุนตามข้อ ๒ แล้ว

ข้อ ๒
การหักต้นทุนจากเงินได้ตามข้อ ๑ ให้หักได้ดังนี้
(๑) การโอนกิจการปิโตรเลียมก่อนวันเริ่มรอบระยะเวลาบัญชีแรกให้หักต้นทุนได้เท่าจำนวนรายจ่ายเฉพาะส่วนที่เกี่ยวกับกิจการปิโตรเลียมที่โอนของบริษัทผู้โอนที่เกิดขึ้นก่อนวันเริ่มรอบระยะเวลาบัญชีแรกจนถึงวันที่โอน
(๒)
การโอนกิจการปิโตรเลียมในหรือหลังวันเริ่มรอบระยะเวลาบัญชีแรก ให้หักต้นทุนได้เท่าผลขาดทุนประจำปีคงเหลือตามมาตรา
๒๘ (๑)
เฉพาะส่วนที่เกี่ยวกับกิจการปิโตรเลียมที่โอนของบริษัทผู้โอนในรอบระยะเวลาบัญชีที่โอน

ข้อ ๓
บริษัทผู้โอนต้องแจ้งจำนวนรายจ่ายหรือผลขาดทุนตาม ข้อ ๒ (๑) หรือ (๒)
แล้วแต่กรณี ให้แก่บริษัทผู้รับโอนในวันที่โอน ในกรณีที่บริษัทผู้โอนมิได้ปฏิบัติดังกล่าว
ให้ถือว่าบริษัทผู้โอนไม่มีรายจ่ายหรือผลขาดทุน

ข้อ ๔
ให้บริษัทผู้รับโอนนำส่งภาษีที่หักไว้ตามข้อ ๑
ตามแบบที่อธิบดีกรมสรรพากรกำหนด


ให้ไว้ ณ วันที่ ๑๔ มีนาคม พ.ศ. ๒๕๒๗
สมหมาย ฮุนตระกูล
รัฐมนตรีว่าการกระทรวงการคลัง
หมายเหตุ :- เหตุผลในการประกาศใช้กฎกระทรวงฉบับนี้ คือ
โดยที่มาตรา ๔๕ แห่งพระราชบัญญัติภาษีเงินได้ปิโตรเลียม พ.ศ. ๒๕๑๔
กำหนดให้บริษัทผู้จ่ายเงินค่าสิทธิ เงินปี
หรือเงินได้ประจำเนื่องจากการโอนกิจการปิโตรเลียมที่ไม่อาจกำหนดจำนวนทั้งสิ้นได้แน่นอน
หักภาษีไว้ ณ ที่จ่ายทุกคราวที่จ่ายเงินได้นั้น โดยให้คำนวณหักตามหลักเกณฑ์
วิธีการ และเงื่อนไขที่กำหนดในกฎกระทรวงและมาตรา ๓๓ แห่งพระราชบัญญัติดังกล่าว
กำหนดให้หักต้นทุนจากเงินได้ดังกล่าวได้เพียงเท่าผลขาดทุนประจำปีคงเหลือของบริษัทผู้โอนกิจการปิโตรเลียมตามหลักเกณฑ์
วิธีการ และเงื่อนไขที่กำหนดในกฎกระทรวง
จึงจำเป็นต้องออกกฎกระทรวงนี้




























อรญา/ปรับปรุง
๑๘ มิถุนายน
๒๕๖๒

[๑]
ราชกิจจานุเบกษา
เล่ม ๑๐๑/ตอนที่ ๓๗/ฉบับพิเศษ หน้า ๙/๒๒ มีนาคม ๒๕๒๗